সোমবার আপিল বিভাগ আগামী ৮ই মে পর্যন্ত খালেদা জিয়ার স্থগিত করে দিয়েছেন
বিএনপি এই সিদ্ধান্তকে নজিরবিহীন বলে মন্তব্য করেছে। দলটির মহাসচিব মির্জা ফখরুল ইসলাম আলমগীর বলেছেন, খালেদার জামিন স্থগিত গণতন্ত্রের কফিনে শেষ পেরেক।
খালেদা জিয়া জামিন পাননি। হাইকোর্টের দেয়া চার মাসের জামিন আটকে গেছে আপিল বিভাগে। সোমবার আপিল বিভাগ আগামী ৮ই মে পর্যন্ত স্থগিত করে দিয়েছেন। গত ১২ই মার্চ হাইকোর্টের একটি বেঞ্চ থেকে খালেদা জিয়াকে চার মাসের অন্তর্বর্তীকালীন জামিন দেয়া হয়। এর বিরুদ্ধে লিভ টু আপিল দায়ের করে রাষ্ট্রপক্ষ ও দুর্নীতি দমন কমিশন। লিভ টু আপিলের ওপর কয়েক দফা শুনানি শেষে আপিল বিভাগ আসামী পক্ষের আবেদনে সাড়া দেননি। আদালত খালেদা জিয়াকে হাইকোর্টের দেয়া জামিন আদেশের বিরুদ্ধে দুদক ও রাষ্ট্রপক্ষকে আপিলের অনুমতি দেন। জামিন প্রশ্নে আপিল শুনানির জন্য দুদক ও রাষ্ট্রপক্ষকে দুই সপ্তাহের মধ্যে সারসংক্ষেপ দিতে বলা হয়েছে। আসামী পক্ষকে এর দু’সপ্তাহ বাদে। প্রধান বিচারপতি সৈয়দ মাহমুদ হোসেন আদালতে বলেন, এটা চার সদস্যের বেঞ্চের সবার সিদ্ধান্ত। বিএনপি এই সিদ্ধান্তকে নজিরবিহীন বলে মন্তব্য করেছে। দলটির মহাসচিব মির্জা ফখরুল ইসলাম আলমগীর বলেছেন, খালেদার জামিন স্থগিত গণতন্ত্রের কফিনে শেষ পেরেক। মির্জা ফখরুল বলেন, এ ধরনের মামলায় জামিন দেয়ার হাজারো নজির রয়েছে। আদালতের পরিবেশ সম্পর্কে মির্জা ফখরুল বলেন, অতীতে যা দেখা যায়নি তা এখন দেখা যাচ্ছে। সুপ্রিম কোর্ট আইনজীবী সমিতির সভাপতি জয়নুল আবেদীন সাংবাদিকদের বলেন, বর্তমান সরকার নিম্ন আদালতকে গ্রাস করে ফেলেছে। উচ্চ আদালতও মনে হচ্ছে ধীরে ধীরে কব্জা হতে চলেছে। ওদিকে আদেশ দেয়ার পর বিএনপি সারাদেশে বিক্ষোভ করেছে।